和子由苦寒見寄
作者：蘇軾
朝代：宋

paragraphs: 人生不滿百，一別費三年。
三年吾有幾，棄擲理無還。
長恐別離中，摧我鬢與顔。
念昔喜著書，別來不成篇。
細思平時樂，乃爲憂所緣。
吾從天下士，莫如與子歡。
羨子久不出，讀書蝨生氈。
丈夫重出處，不退要當前。
西羌解仇隙，猛士憂塞壖。
廟謨雖不戰，虜意久欺天。
山西良家子，錦緣貂裘鮮。
千金買戰馬，百寶粧刀鐶。
何時逐汝去，與虜試周旋。